Յուլյա Եֆիմովա

Յուլյա Անդրեևնա Եֆիմովա (, ), ռուս լողորդուհի, Օլիմպիական խաղերի կրկնակի մեդալակիր (2012, 2016), աշխարհի քառակի չեմպիոն, Եվրոպայի եռակի չեմպիոն, Ռուսաստանի սպորտի վաստակավոր վարպետ։ 2009 թվականին Հռոմում Եֆիմովային հաղթանակը բրաս մարզաձևի 50 մետր մրցատարածությունում դարձել է ջրավազանում ռուս լողորդուհիների առաջին հաղթանակն աշխարհի առաջնություններում։

Կենսագրություն 
Յուլյա Եֆիմովան ծնվել է 1992 թվականի ապրիլի 3-ին Գրոզնի քաղաքում, սակայն մի քանի տարի անց Առաջին չեչենական պատերազմի պատճառով նա իր ընտանիքի հետ ստիպված է եղել տեղափոխվել Վոլգոդոնսկ։ Այնտեղի մարզական դպրոցներից մեկում էլ Յուլյան սկսել է մարզվել հոր՝ Անդրեյ Միխայլովիչի ղեկավարությամբ։ Մինչև 2011 թվականը Յուլյա Եֆիմովան բնակվել է Տագանրոգում, որտեղ մարզվել է Ռուսաստանի վաստակավոր մարզիչ Իրինա Վյատչանինայի մոտ։ 2011 թվականի մարտին տեղափոխվել է ԱՄՆ, բնակություն հաստատել Կալիֆորնիայում, որտեղ մարզվում է Դևիդ Սալոյի մոտ։

2007 թվականին դարձել է Եվրոպայի եռակի չեմպիոն լողի կարճ տարածությունում (50, 100 և 200 մետր, բրաս), իսկ 2008 թվականին՝ Եվրոպայի չեմպիոն (200 մետր, բրաս) և արծաթե մեդալակիր (50 մետր)։ Եվրոպայի և Եվրոպայի առաջնությունների ռեկորդակիր է բրաս մարզաձևի 100 մետր մրցատարածությունում։

Յուլյա Եֆիմովան մասնակցել է 2008 թվականին Պեկինում անցկացված Օլիմպիական խաղերին, որտեղ գրավել է չորրորդ տեղը 100 մ և հինգերորդ տեղը 200 մետր մրցատարածություններում (բրաս)։

2008 թվականին Լողի համառուսաստանյան ֆեդերացիան Յուլյա Եֆիմովային ճանաչել է երկրի լավագույն լողորդուհի և «Տարվա հայտնություն»։ 2010 թվականին նա Եվրոպայի առաջնությունում նվաճել է երկու ոսկե մեդալներ 50 և 100 մետր մրցատարածություններում (բրաս)։

2012 թվականին Լոնդոնում անցկացված Օլիմպիական խաղերում արժանացել է բրոնզե մեդալի 200 մետր մրցատարածությունում՝ ցույց տալով 2.20,92 արդյունք։

2013 թվականին Բարսելոնայում անցկացված աշխարհի առաջնությունում Յուլյա Եֆիմովան ոսկե մեդալ է նվաճել 200 մետր մրցատարածությունում՝ առաջ անցնելով Ռիկե Պեդերսենից ու Մայկա Լոուրենսից և թարմացնելով Ռուսաստանի ռեկորդը (2.19,41): 50 մետր մրցատարածությունում նա թարմացնում է աշխարհի ռեկորդը նախնական լողում (29,78)։ Կիսաեզրափակչում լիտվացի Ռուտա Մեյլուտիտեն սահմանում է աշխարհի նոր ռեկորդ (29,48), սակայն եզրափակչում ռուս լողորդուհին ցույց է տալիս 29,52 արդյունք (Ռուսաստանի նոր ռեկորդ) և առաջ անցնում լիտվացուց 0,07 վայրկյանով՝ դառնալով աշխարհի եռակի չեմպիոն 50 մետր մրցատարածությունում։

2014 թվականի հունվարին հայտնի է դառնում, որ 2013 թվականի հոկտեմբերին (ոչ մրցույթային ժամանակահատվածում) արված դոպինգ-թեստը դրական արդյունք է տվել օրգանիզմում դեհիդրոէպիանդրոսթերոն հորմոնի առկայության վերաբերյալ։ Յուլյա Եֆիմովան բացատրագիր է գրել, որում խոստովանել է, որ օգտագործել է արգելված նյութեր պարունակող սննդային հավելումներ։ Ազգային հավաքականի նախկին գլխավոր մարզիչ Անդրեյ Վորոնցովը կարծիք է հայտնել, թե բիոհավելումները, որ ընդունել է Եֆիմովան, նրան օգնել են պայքարել ավելորդ քաշի դեմ։ Արդյունքում 2014 թվականի մայիսի 13-ին Յուլյա Եֆիմովան որակազրկվել է 1,5 տարով՝ 2013 թվականի հոկտեմբերի 31-ից մինչև 2015 թվականի փետրվարի 28-ը, ինչպես նաև զրկվել է 2013 թվականին Եվրոպայի առաջնություններում ստացած հինգ մեդալներից։

2015 թվականի օգոստոսին՝ որակազրկման ժամկետի ավարտից հինգ ամիս անց, Կազանում անցկացված աշխարհի առաջնությունում Յուլյա Եֆիմովան իր կարիերայի ընթացքում առաջին անգամ ոսկե մեդալ է նվաճում 100 մետր մրցատարածությունում՝ եզրափակչում ցույց տալով 1.05,66 արդյունք (0,06 վայրկյան շատ, քան կիսաեզրափաչում). աշխարհի ռեկորդակիր և 2013 թվականի աշխարհի չեմպիոն Մեյլուտիտեն նրանց հետ է մնում 0,70 վայրկյանով։ 50 մետր մրցատարածությունում Յուլյան վաստակում է բրոնզե մեդալ՝ ցույց տալով 30,13 վայրկյան արդյունք (0,08 վայրկյանով ավելի շատ, քան չեմպիոնը), իսկ 200 մետր մրցատարածությունում չի կարողանում անցնել կիսաեզրափակիչ՝ նախնական մրցության ժամանակ գրավելով 17-րդ տեղը (կիսաեզրափակիչ անցել են 16-ը)։ Հայրենի երկրում անցկացված այդ աշխարհի առաջնությունում Յուլյան է վաստակել Ռուսաստանի նվաճած չորս մեդալներից երկուսը և միակ ոսկե մեդալը։

2016 թվականի մարտի 17-ից մինչև հուլիսի 12-ը Յուլյա Եֆիմովային ժամանակավորապես արգելվել է մասնակցել մրցությունների հակադոպինգային կանոնների խախտման վերաբերյալ կասկածի պատճառով (մելդոնիումի օգտագործում)։

2016 թվականի հուլիսին Յուլյա Եֆիմովան Լոս Անջելեսում անցկացված առաջնությունում (Los Angeles Invitational) զբաղեցրել է առաջին տեղը 200 մետր մրցատարածությունում՝ ցույց տալով մրցաշրջանի լավագույն արդյունքը։ Լողի միջազգային ֆեդերացիան հրաժարվել է թույլատրել մասնակցել 2016 թվականի Օլիմպիական խաղերին, սակայն Եֆիմովան հայց է ներկայացրել Սպորտային միջնորդ դատարան, որը հաստատել է նրա իրավունքը՝ մասնակցելու Օլիմպիական խաղերին։

2016 թվականին Ռիո դե Ժանեյրոյում անցկացվող Օլիպիական խաղերում Յուլյա Եֆիմովան արժանացել է արծաթե մեդալի 100 մետր մրցատարածությունում (բրաս)։

Եֆիմովան Ամառային օլիմպիական խաղերում 
Կանաչով նշված են մասնակցությունները եզրափակչում

Պարգևներ 
 «Արծաթե եղնիկ» - տարվա լավագույն մազիկ (Ռուսաստանի մարզական լրագրողների ֆեդերացիա, 18 դեկտեմբերի, 2013 թվական),
 «Հայրենիքին մատուցած ծառայությունների համար» II աստիճանի շքանշանի մեդալ (13 օգոստոսի, 2012 թվական) - ֆիզկուլտուրայի ու սպորտի զարգացման գործում ունեցած մեծ ներդրման, 2012 թվականին Լոնդոնում (Մեծ Բրիտանիա) անցկացված XXX Օլիմպիական խաղերում ունեցած մարզական մեծ ձեռքբերումների համար,
 Ռուսաստանի սպորտի վաստակավոր վարպետ (5 ապրիլի, 2010 թվական),
 Ռուսաստանի Դաշնության նախագահի պատվոգիր (19 հուլիսի, 2013 թվական) - 2013 թվականին Կազան քաղաքում անցկացված XXVII Համաշխարհային ամառային ունիվերսիադայում ունեցած մեծ ձեռքբերումների համար,
 Վոլգոդոնսկի պատվավոր քաղաքացի (4 հունիսի, 2008 թվական)։

Ծանոթագրություններ

Արտաքին հղումներ 
 Էջը Լողի համառուսաստանյան ֆեդերացիայի կայքում 
 Յուլյա Եֆիմովա  - օլիմպիական վիճակագրությունը Sports-Reference.com կայքում 
 Կենսագրությունը peoples.ru կայքում 
 Юлия Ефимова: Не получится сейчас — получится в Лондоне!
 Наш человек

Ռուս լողորդներ
2016 թվականի Ամառային օլիմպիական խաղերի արծաթե մեդալակիրներ
«Հայրենիքին մատուցած ծառայությունների համար» շքանշանի 2-րդ աստիճանի մեդալով պարգևատրվածներ
Բարեկամության շքանշանի ասպետներ (Ռուսաստան)
2012 թվականի Ամառային օլիմպիական խաղերի բրոնզե մեդալակիրներ